# சவூதி அரேபியா

## வரலாறு

### 20ஆம் நூற்றாண்டு

புதிய இராச்சியமானது வரம்புக்குட்பட்ட வேளாண்மை மற்றும் புனிதப் பயண வருவாய்களைச் சார்ந்திருந்தது. 1938இல் பாரசீக வளைகுடாக் கடற்கரையை ஒட்டி அல்-அக்சாப் பகுதியில் பெரும் எண்ணெய் வளங்கள் கண்டுபிடிக்கப்பட்டன. ஐக்கிய அமெரிக்கக் கட்டுப்பாட்டிலிருந்த அராம்கோவின் (அரேபிய அமெரிக்க எண்ணெய் நிறுவனம்) கீழ் 1941இல் எண்ணெய் வயல்களை முழு அளவில் மேம்படுத்துவது தொடங்கியது. எண்ணெயானது சவூதி அரேபியாவுக்குப் பொருளாதாரச் செழிப்பையும், பன்னாட்டு அளவில் குறிப்பிடத்தக்க அரசியல் செல்வாக்கையும் கொடுத்தது. 1973இல் எகிப்து மற்றும் சிரியாவுக்கு எதிராக யோம் கிப்பூர்ப் போரில் இசுரேலுக்கு ஆதரவளித்த மேற்குலக நாடுகளுக்கு எதிராகச் சவூதி அரேபியா எண்ணெய் வழங்குதலுக்கான தடைகளுக்குத் தலைமை ஏற்றது. கச்சா எண்ணெய் விலையானது நான்கு மடங்காக உயர்வதற்கு இது காரணமானது.  
.]]
1976 வாக்கில் சவூதி அரேபியா உலகின் மிகப் பெரிய எண்ணெய் உற்பத்தியாளராக உருவானது. ஒரு மட்டு மீறிய துரித வீதத்தில் பொருளாதார மற்றும் சமூக முன்னேற்றத்தைக் கலீத்தின் ஆட்சியானது கண்டது. நாட்டின் உட்கட்டமைப்பு மற்றும் கல்வி அமைப்பை மாற்றியது. சவூதி அயல்நாட்டு மற்றும் உள்நாட்டுக் கொள்கைகளில் ஒரு நீண்ட காலத் தாக்கத்தை இவை ஏற்படுத்தின. முதலாம் நிகழ்வானது ஈரானின் இஸ்லாமியப் புரட்சியாகும். கிழக்கு மாகாணத்தின் (இப்பகுதி தான் எண்ணெய் வயல்களின் அமைவிடமாகவும் கூடத் திகழ்ந்தது) நாட்டின் சியா சிறுபான்மையினர் தங்களது ஈரானிய இணை-சமயப் பிரிவினரின் செல்வாக்கின் கீழ் கிளர்ச்சி செய்யலாம் என்ற அச்சம் ஏற்பட்டது. 1979ஆம் ஆண்டின் கதீப் கிளர்ச்சி போன்ற இப்பகுதியில் ஏராளமான அரசாங்கத்திற்கு எதிரான கிளர்ச்சிகள் ஏற்பட்டன. இரண்டாவது நிகழ்வானது இஸ்லாமிய இயக்கத்தவர்களால் மக்காவில் பெரிய பள்ளிவாசல் கைப்பற்றப்பட்டதாகும். இலஞ்ச ஊழல் மற்றும் சவூதி அரசாங்கத்தின் இஸ்லாமுக்கு மாறான இயல்பு என்று அவர்கள் கருதியதால் ஒரு பகுதி கோபமடைந்த இயக்கத்தவர்கள் இதில் பங்கேற்றிருந்தனர். இவை இரண்டுமே முழுவதுமாக வெற்றியடையவில்லை.  
1980இல் அராம்கோவில் எஞ்சியிருந்த அனைத்து அமெரிக்கப் பங்குகளையும் சவூதி அரேபியா வாங்கியது. சூன் 1982இல் மன்னர் கலீத் மாரடைப்பால் காலமானார். அவருக்குப் பின் அவரது சகோதரர் பகத் மன்னரானார். கடவுளைத் தவிர்த்து யார் ஒருவருடனும் "மேன்மை" என்ற சொல்லைப் பயன்படுத்துவதைத் தவிர்க்க வேண்டும் என்று அடிப்படைவாதிகளிடம் இருந்து வந்த குறிப்பிடத்தக்க அழுத்தத்தின் விளைவாக 1986இல் தன்னுடைய பெயருடன் "இரு புனித மசூதிகளின் பாதுகாப்பாளர்" என்ற பட்டத்தைப் பகத் சேர்த்தார். ஐக்கிய அமெரிக்காவுடன் நெருக்கமான உறவுகளை வளர்ப்பதைத் தொடர்ந்தார். அமெரிக்க மற்றும் பிரித்தானிய இராணுவத் தளவாடங்களை வாங்குவதை அதிகரித்தார். எனினும், 1990இல் ஈராக்கின் குவைத் மீதான படையெடுப்பைச் சவூதி அரேபியா கண்டித்தது. தலையிடுமாறு ஐக்கிய அமெரிக்காவிடம் வேண்டியது. இஸ்லாமியத் தீவிரவாதிகளுக்கு ஆதரவு அளிக்காத பல சவூதி நாட்டவர்கள் உள்ள போதிலும் அவர்களும் அரசாங்கத்தின் கொள்கைகளுடன் ஆழமான மகிழ்ச்சியின்மையைக் கொண்டுள்ளதாகக் குறிப்பிடப்படுகிறது.  
அரசாங்கத்திற்கு எதிரான எதிர்ப்புக்கு இஸ்லாமியம் மட்டும் ஒரு காரணமாக இல்லை. 21ஆம் நூற்றாண்டு வாக்கில் மட்டுமீறிய அளவுக்குச் செல்வச் செழிப்புடன் இருந்த போதிலும் சவூதி அரேபியப் பொருளாதாரமானது கிட்டத்தட்ட வளர்ச்சியின்றி உள்ளது. அதிகப்படியான வரிகள் மற்றும் வேலை வாய்ப்பின்மையில் அதிகரிப்பு ஆகியவை அதிருப்தியின்மைக்குப் பங்களித்துள்ளன. மக்களிடையே அமைதியின்மையின் ஓர் அதிகரிப்பு மற்றும் அரச குடும்பத்தினருடனான அதிருப்தியின்மை ஆகியவற்றில் இது பிரதிபலிக்கப்படுகிறது. பதிலுக்கு மன்னர் பகத்தால் ஒரு குறிப்பிடத்தக்க எண்ணிக்கையிலான வரம்புக்குட்பட்ட சீர்திருத்தங்கள் தொடங்கப்பட்டன. மார்ச்சு 1992இல் இவர் "அடிப்படைச் சட்டத்தை" அறிமுகப்படுத்தினார். ஒரு ஆட்சியாளரின் கடமைகள் மற்றும் பொறுப்புகளை இது வலியுறுத்தியது. திசம்பர் 1993இல் கலந்தாய்வு மன்றமானது தொடங்கப்பட்டது. ஒரு தலைவர் மற்றும் 60 உறுப்பினர்களை இது உள்ளடக்கியிருந்தது. இவர்கள் அனைவருமே மன்னரால் தேர்ந்தெடுக்கப்பட்டிருந்தனர். இது சனநாயகத்தை மனதில் வைத்து உருவாக்கப்படவில்லை என்பதை பகத் தெளிவுபடுத்தி இருந்தார்.